O‘zbekistonda tele va radio dasturlarni qayta uzatish xizmatlari bozoridagi monopol tashkilotga ish qo‘zg‘atildi

O‘zbekistonda tele va radio dasturlarni qayta uzatish xizmatlari bozoridagi raqobat qonunchiligi talablarini buzgan yana bir monopol tashkilotga ish qo‘zg‘atildi, deb xabar beradi Monopoliyaga qarshi kurashish qo‘mitasi.
Ma’lum qilinishicha, “O‘zbekiston kabel televideniyesi” MCHJ tomonidan ko‘rsatiladigan xizmatlar narxlari respublikada IP-televideniye faoliyati bilan shug‘ullanuvchi tadbirkorlik subyektlarining noroziligiga sabab bo‘lgan. Monopoliyaga qarshi kurashish qo‘mitasining maxsus komissiyasi tomonidan mazkur holat o‘rganib chiqilgan.
“O‘zbekiston kabel televideniyesi” MCHJ xorijiy telekanallarning teledasturlar paketini shakllantirish va ularni O‘zbekiston hududida kabel va IP-televideniye faoliyati bilan shug‘ullanuvchi xo‘jalik yurituvchi subyektlarga tarqatish xizmati bo‘yicha Tovar yoki moliya bozorida ustun mavqeyini egallab turgan xo‘jalik yurituvchi subyektlarning davlat reyestriga kiritilgan.
Maxsus komissiya tomonidan murojaatda qayd etilgan holatlar o‘rganib chiqilib, bozorda ustun mavqeyiga ega korxona — “O‘zbekiston kabel televideniyesi” MCHJga nisbatan ish qo‘zg‘atilgan hamda jamiyat tomonidan adolatsiz narx qo‘llanilgani va raqobat qonunchiligi talablari buzilgani holatlarini bartaraf etish bo‘yicha qaror va ko‘rsatma berilgan. Natijada narxlarni sun’iy oshirish holatiga chek qo‘yilgan va tadbirkorlik subyektlarining qonuniy manfaatlari himoya qilingan.
Shuningdek, qo‘zg‘atilgan ish yakuni bo‘yicha, Maxsus komissiya tomonidan “O‘zbekiston kabel televideniyesi” MCHJga xizmatlar narxlarini tartibga solish organida tasdiqlash (deklaratsiya qilish) hamda kelgusida ishlarni qonunchilik talablari doirasida davom ettirish yuzasidan tegishli ko‘rsatma berilgan.
Avvalroq monopol korxonalarning 3,6 milliard so‘mdan ortiq asossiz daromadi iste’molchilar foydasiga qayta hisob qilingani to‘g‘risida xabar berilgandi.
 Monopoliyaga qarshi kurashish qo‘mitasi Sog‘liqni saqlash vazirligiga nisbatan ish ochdi